**เรื่องที่ 52**

**“การแก้ปัญหานักเรียนไม่สนใจเรียนรายวิชา ...... เขียนภาพระบายสี”**

 ในการจัดการเรียนการสอนนักเรียนระดับชั้น.... เขียนภาพระบายสี ซึ่งเป็นวิชาที่ให้นักเรียนเลือกเพิ่มเติมของกลุ่มสาระการเรียนรู้ศิลปะมีปัญหาหลายประการ คือ นักเรียนบางส่วนจากจำนวนทั้งหมด 30 คน ที่ไม่ตั้งใจเรียน ไม่พร้อมที่จะเรียนและไม่เตรียมอุปกรณ์มาเรียน บางคนเรียนเพราะวิชาที่เลือกไว้เดิมไม่ได้ทำให้เรียนโดยไม่มีใจรัก แต่จำเป็นต้องเรียนเพื่อให้ครบตามหลักสูตร รวมทั้งเรียนตามเพื่อนสนิทที่ลงเรียนเพื่อจะได้เรียนด้วยกัน ทำให้บรรยากาศการเรียนการสอนไม่ราบรื่น ซึ่งผู้วิจัยคิดว่านักเรียนที่เลือกวิชานี้ควรเรียนด้วยใจสมัคร และตั้งใจเรียนด้วยความพึงพอใจ จึงจะทำให้การจัดการเรียนการสอนมีประสิทธิภาพมากยิ่งขึ้น

 ผู้สอนได้ร่วมกันปรึกษาเพื่อหาแนวทางที่เหมาะสม คือ ให้นักเรียนที่ไม่สนใจเรียนนั้นได้พิจารณาตนเอง ต่อจากนั้นจึงเรียกนักเรียนมาคุยด้วยเพื่อพิจารณาปัญหาของแต่ละคน บางคนไม่มีอุปกรณ์การเรียน ซึ่งผู้สอนได้ช่วยแก้ปัญหาให้โดยการหาอุปกรณ์บางชิ้นให้ หรือบางคนไม่สนใจเรียนเพราะไม่รักและไม่มีความสามารถในการเขียนภาพระบายสี ก็ได้ให้กำลังใจนักเรียนเป็นระยะๆ และสม่ำเสมอ เพราะการเขียนภาพต้องใช้ทักษะและความตั้งใจจริงในการทำงานก็สามารถทำได้เช่นกัน และสุดท้ายได้ให้นักเรียนดูผลงานของเพื่อนนักเรียน เพื่อเป็นการกระตุ้นให้นักเรียนต้องการจะเขียนภาพระบายสีบ้าง

 หลังจากระยะเวลาผ่านไปผู้สอนมีความภูมิใจที่นักเรียนส่วนใหญ่มีพฤติกรรมที่พึงประสงค์มากขึ้น คือ นักเรียนส่งงานเป็นระยะ ถึงแม้ผลงานออกมาจะไม่ค่อยดีนัก และส่งช้าบ้าง นักเรียนบางคนก็ได้รับอนุญาตให้เรียนหลังจากที่ได้พิจารณาตนเองแล้ว นักเรียนส่วนใหญ่ส่งงานครบ แต่จะพบส่วนหนึ่งประมาณ 3 คนหรือร้อยละ 10 ที่ส่งงานยังไม่ครบถ้วน ซึ่งผู้สอนก็ไม่ได้ละเลยแต่ได้แจ้งให้ผู้เกี่ยวข้องรับทราบเพื่อร่วมกันในการแก้ปัญหาต่อไป